Om ma te wees – toortsie.com
Kategorie: Om ma te wees
April 9, 2018 April 9, 2018 ~ Kameel	~ 42 Kommentaar
Kameel – Dit is tyd om te bedank
Februarie 6, 2018 ~ Kameel	~ 48 Kommentaar
Ek wonder waar handig 'n mens jou bedankingsbrief in as ma. Van daardie dag – toe Timothy as 'n klein seuntjie op die agtertrappies gesit en vir my gevra het of Jesus die son gemaak het – en op my "ja" gesê het, "jô, maar Hy het hom hoog op-ge-jack," het ek nog nooit ophou vrae beantwoord nie. My brein as ma is leeggetap, en dis tyd om te bedank.
My kinders glo ek is 'n verklarende woordeboek, 'n ensiklopedie, 'n skrywer wat gedigte, opstelle, praatjies, versies, toneelopvoerings ens uit 'n hoed uit kan haal…. en om alles te kroon dat ek die bybel vanaf Genesis 1:1 tot Openbaring 22:21 uit my kop uit ken, en weet wat elke vers beteken…. en daarom alle wysheid in pag het.
In die huis was tot vir hulle maats gesê hulle kan na my toe kom as hulle vrae oor die lewe, of persoonlike probleme het waarop hulle antwoorde soek. Dit was in die huis – die nes het intussen leeggeloop – maar die vrae het bly kom… en kom nogsteeds.
Wanneer een van die tienerjarige kleinseuns op hierdie erf hier instap, homself tuismaak en sê hy het iets om te vra – kan ek maar weet Marlé het gesê "gaan vra vir ouma." Vrae oor God word na ouma toe verwys.
Net in hierdie week wou Jay weet wat beteken Genesis 3:6. 'n Dag later bel Chanté in 'n groot penarie. Sy en haar man het uit Eksodus 4 vir hulle twee dogtertjies voorgelees (waar Sippora haar seun besny, en met die voorhuid Moses se voete aangeraak het.) Sewejarige Vilani wil nou weet wat is 'n voorhuid, en hoe moet sy dit nou aan die kind verduidelik. En dan wil haar man sommer ook weet waarom wou God Moses doodmaak.
In die week moes ek ook 'n paar keer vertalingswerk doen. Gister s'n het my goed laat kop krap; Wat de swernoot is "Nutrition Facts" in Afrikaans? Dit is toe dat ek besef het – dit is tyd om te bedank.
Januarie 25, 2018 Januarie 25, 2018 ~ Kameel	~ 36 Kommentaar
Kameel – my heilige bed
Januarie 11, 2018 Januarie 11, 2018 ~ Kameel	~ 23 Kommentaar
Ek het hierdie nou so geniet…. maar om die humor agter dit te verstaan plaas ek 'n vorige inskrywing rondom die heiligheid van my bed.
Ons bed, of beter nog slaapkamer het 'n storie. Deur die jare het ek stelselmatig elke vertrek in ons huis opgetof, of is dit nou uitgedos; maar ons slaapkamer het agterweë gebly. Die bedkassie was nouwel nie meer 'n "toolbox" met 'n gordyntjie om nie; maar die kamer het maar sleg afgesteek teen die res van die huis.
Ons trek stad toe. Die kinders het die nes verlaat, en ek besluit dit is nou uiteindelik my beurt vir 'n kamer waarvoor ek my nie hoef te skaam nie. Maar ek het my met die klomp misgis, Ken insluitend. Soos een man kom hulle in opstand teen 'n bed waarop hulle nie mag lê en kuier nie. Die bed word "Mamma se heilige bed," gedoop.
Jare het intussen verloop maar my bed behou sy status. Dinsdag pas ek ons kleinseun op, en sit 'n foto van die slapende baba op ons familiegroepie. Dié terugvoer is nie wat ek verwag het nie… maar dit het my lekker laat lag.